Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
i fra Tomislav Ćurić knjižničar
Zadar, 15. travnja 2012.

17(117)2012.

Evanđelje Iv 20, 19-31 Nakon osam dana dođe Isus. Čitanje svetog Evanđelja po Ivanu Uvečer toga istog dana, prvog u tjednu, dok su učenici u strahu od Židova bili zatvorili vrata, dođe Isus, stane u sredinu i reče im: »Mir vama!« To rekavši, pokaza im svoje ruke i bok. I obradovaše se učenici vidjevši Gospodina. Isus im stoga ponovno reče: »Mir vama! Kao što mene posla Otac i ja šaljem vas.« To rekavši, dahne u njih i kaže im: »Primite Duha Svetoga. Kojima otpustite grijehe, otpuštaju im se; kojima zadržite, zadržani su im.« Ali Toma zvani Blizanac, jedan od dvanaestorice, ne bijaše s njima kad dođe Isus. Govorili su mu dakle drugi učenici: »Vidjeli smo Gospodina!« On im odvrati: »Ako ne vidim na njegovim rukama biljeg čavala i ne stavim svoj prst u mjesto čavala, ako ne stavim svoju ruku u njegov bok, neću vjerovati.« I nakon osam dana bijahu njegovi učenici opet unutra, a s njima i Toma. Vrata bijahu zatvorena, a Isus dođe, stade u sredinu i reče: »Mir vama!« Zatim će Tomi: »Prinesi prst ovamo i pogledaj mi ruke! Prinesi ruku i stavi je u moj bok i ne budi nevjeran nego vjeran.« Odgovori mu Toma: »Gospodin moj i Bog moj!« Reče mu Isus: »Budući da si me vidio, povjerovao si. Blaženi koji ne vidješe, a vjeruju!« Isus je pred svojim učenicima učinio i mnoga druga znamenja koja nisu zapisana u ovoj knjizi. A ova su zapisana da vjerujete: Isus je Krist, Sin Božji, i da vjerujući imate život u imenu njegovu. Riječ Gospodnja.

Toma
Očigledno da prvi susret nije proizveo promjenu. Nešto je još trebalo doći, nešto je moralo potaknuti vjeru učenika da bi oni bili u stanju, sa svoje strane, rastvoriti prozore i vrata.
Nije nešto nedostajalo, nego jedan: nedostajao je Toma. Toma je učenik koji pita za rane, koji ne shvaća uskrsnuće mimo križa i rana. On je onaj koji povezuje vjeru i patnju ovoga svijeta.
Njegovo sumnjanje u neku uzdignutu vjeru rastvara vrata i prevladava strah drugih. I zato je on Isusov „brat blizanac".
http://www.don-ivica.net

Nevjera i vjera Iv 20, 19-31
I. Toma je simbol ljudskog traženja i nesigurnosti, kao i prijevare. Kako se danas očituje to isto Tomino zdvajanje kod ljudi? Svakodnevni život ljudi uvijek je različit pa ta različitost stvara nedoumice i strahove. Makar ljudi željeli novo ipak se straše novog. U njemu se ne znaju snaći pa priželjkuju prošlu situaciju. Mnoge ovaj strah od novog - kojeg su sami priželjkivali - dovodi do unutarnjeg zatvaranja, unutarnjih geta. To vidimo i kod izvjesnih kršćanskih skupina. One se zatvaraju pred svijetom, dapače neke dolaze na rub smišljenosti življenja u svijetu. Kad dožive svoje novo “preobraženje”, kad misle da su “uskrsnuli” s Kristom tada se prestraše života u “Jeruzalemu”, u gradovima, u svijetu pa se zatvaraju u svoja geta. To su te zatvorene zajednice koje se izoliraju od “velike Zajednice”, Crkve.
Isus svoje učenike ipak šalje u Galileju, ne želi da ostanu zatvoreni. Potrebno je da svoju istinu i svoj doživljaj dijele sa drugima koji su u vrtlogu života. U svijetu treba svjedočiti Uskrslog Isusa Krista. U svijetu treba sačuvati mir i donositi mir Uskrsloga. U svijetu treba svjedočiti da je Bog s nama. To znači vjerovati u Boga i vjerovati Bogu, pa i onda kada izgleda da je sve pokopano. Ne znam kakve naišle kušnje ne smije ih se uzimati kao smrtne nego kao preduskrsne. Ni smrt više nije nepobjediva, a kamo li druge poteškoće.
II. TOMA: Kad se svijet i čovjek svedu samo na jednu dimenziju, na stvar, predmet, postaju Tomini nasljednici, usvajaju Tomin mentalitet. Kad se sva spoznaja svede na osjetilnost tada se spoznaje samo stvari, tada više nije moguće spoznati niti čovjeka, a niti prijatelja. O transcedentnom ne može se niti govoriti. Nažalost, zadnje stoljeće je ljude svelo na jednodimenzijalnost, na stvari i predmete. Time se izgubio i čovjek i Bog. Nestalo je osobnosti makar se na njoj htjelo graditi sve slobode i autentičnosti. To je plod znanosti, prosvjete, pragmatičnosti. Stvarnost i život su ipak širi od jedne dimenzije i od samo fizičke istine. Sad doživljavamo manjkavost i bijeg u drugu krajnost. Vjeruje se onomu što je izvan konteksta vjerovanja i izvan bilo kojeg Vjerovanja. Javlja se bolesna religioznost koja je na granici bilo kakvog odnosa s Bogom.
Mnogi su danas u muci mirenja “uma” (znanstvenog pristupa svijetu) i religijskog iskona (dubinskog traženja druge dimenzije života). Još se nije uskladio život i shvaćanje života. Kao da život nadilazi shvaćanje i kao da mi prihvaćamo za postojeće samo ono što mi razumijemo. Koliko smo ograničeni? Koliko ne primjećujemo svoju ograničenost? Kad je pitanje shvaćanja i razumijevanja tada mislimo da svoj život potpuno razumijemo. A opet, koliko svatko od nas ima iznenađenja nad samim sobom! Svakim danom svi postajemo svjesni da je ljudski život puno “širi” od svih ljudskih “opipa”. A ipak treba prijeći i taj put. Potrebno je iskustveno se nadići i povjerovati. Toma je prošao taj put i tek na kraju upoznao Uskrsloga. Tomin put je normalan put koji vodi prema božanskom spoznanju. Potrebno je reagirati na mnoga Božja objavljenja, mnoge Božje događaje u svijetu i našem životu. Bilo ih je ali ih nismo primijetili. Svi smo imali šansu dirnuti samoga Boga, mogli smo ga osjetiti, mogli smo se na njega osloniti. Isto tako svi smo imali trenutaka kada nam se činilo da Boga nema, da je daleko od nas, da ne brine o nama. Sve je to normalno.
I današnji su ljudi također ispustili krik “ne vjerujem dok ne opipam”, pa se sad ulazi u vrijeme Isusovog objavljenja “Tomama” (nama). Mnogi su kao i Toma već izrekli svoje obraćenje, svoje vjerovanje. Takvi postaju svjedoci uskrsnuća. Oni se ne povlače iz svijeta nego žive i svjedoče uskrslog Krista. Otvaraju nam oči da spoznamo Božja objavljenja koja se stalno događaju, samo ih mi ne primjećujemo. Svijet je pun Boga, a da bismo ga uočili potrebno je “progledati” uskrslim očima. Marijan Jurčević, OP

2. vazmena nedjelja godine B (Iv 20,19-31)
Popričesna meditacija
“Gospodin moj i Bog moj!”(Iv 20,28) Nakon nemira pred ostajstvom smrti, u Tomi se pojavio nemir zbog otajstva prisutnosti. Nije mogao vjerovati da je Isus živ – nije mogao prihvatiti spasonosni nemir. Toma je jedan od nas - netko tko želi ostati čvrsto na zemlji, bez primisli iluzije.
Bog ponekad uslišava i naše pogrešne molbe. On rasipnom sinu daje baštinu i dopušta mu da ode... A Tomi veli: “Prinesi prst ovamo”. Dugim riječima: Evo ti moje tijelo. Učini ono što si tražio. Toma je zadobio uslišanje i to je njemu bilo kao kazna i prijekor.
Međutim, prvi koji zove Isusa svojim Bogom je Toma. Od Tome, prepunog sumnje, Isus je izvukao najljepšu ispovijed vjere.
Danas Isus očekuje od nas da naša vjera pokaže znakove života kako bismo imali lice koje će drugima svjetliti vazmeno svjetlo. Možda je Toma postao “nevjerni Toma” jer apostoli nisu pokazivali svoja preobražena lica...
I dok mi danas poput Tome vapimo Bogu da nam pokaže znakove, ne vidimo da nam ih daje u izobilju - znakove svoje prisutnosti i darivanje čovjeka. Pozvani smo Bogu dati jedini mogući dar ovdje na zemlji: vjerovati u njega malo prije nego li ga vidimo; vjerovati u nebo malo prije nego li ćemo u njega ući.
Priredio: Dario Miletić

HODOČAŠĆE BL. JAKOVU ZADRANINU U BITTETO
od 25. do 29. IV. 2012.
Popunjen je jedan autobus. Više se ne primaju prijave. Prijavljeni se mogu prijaviti u agenciju Terra na tel. 023/ 337 294 ili na e-mail: jure@terratravel.hr. za sve dodatne informacije.

NOVO PISMO FRA ILIJE
Ovom prigodom, iskreno i srdačno, diskretno i u sav glas, ZAHVALJUJEM:
provincijalu Fra Josipu Sopta, Upravi Provincije i svoj subraći u Provinciji Sv.Jeronima i svim Hrvatskim misionarima koji djeluju u inozemnoj pastvi,
svim posrednicima za kumstva, kao i svim kumama i kumovima.
Osnivajući novu Misiju NGENGERE, u cijelom tom kraju ima samo jedna OSNOVNA ŠKOLA "NGENGERE" SA 20 RAZREDA I BLIZU 1000 ĐAKA. NEMA NIGDJE SREDNJE ŠKOLE. SVI ĐACI KOJI ZAVRŠE OSNOVNU ILI IDU PJEŠICE DVA SATA DO BUTEMBO ILI OSTAJU U SELU.
DAKLE NAŠE POTREBE SE OKREĆU PREMA TOJ NOVOJ MISIJI: PRIPREME ZA GRADNJU SREDNJE ŠKOLE, OBNOVA ZGRADA OSNOVNE ŠKOLE OD BLATA I ŠKOLOVANJE.
Oni koji žele POMOĆI JEDAN RAZRED: "OSNOVNE ŠKOLE NGENGERE": staviti prozore ili klupe ili drugi vid pomoći, dobro su došli. Neka uzmu jedan razred te škole.
Korizma je Vrijeme Milosti i Obraćenja, Vrijeme Susreta i Spasenja, osobne i zajedničke Svetosti... Otvorimo srca toj bujici Božjeg Milosrđa i Ljubavi!
Uz bratski pozdrav, odani i zahvalni fra Ilija Barišić, misionar
Kimbulu, 5 ožujka 2012.
U tu svrhu smo postavili svjećice kod Gospe Karmelske i kipa sv. Frane gdje možete ubaciti svoje novčane priloge koje sakupite do Uskrsa za misiju NGENGERE.
Do sada smo skupili 5.280 KN i 155 € Svima hvala.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 15. IV. 2012. MALI USKRS, NEDJELJA BOŽANSKOG MILOSRĐA
Ponedjeljak 16. IV. Bernardica ,Onezim
Utorak 17. IV. Rudolf, Robert — peti utorak sv. Anti .
Srijeda 18. IV. Amadej
Četvrtak 19. IV. . Konrad, Ema. God. izbora pape Benedikta XVI.
Petak 20. IV. Marcijan, Bogoljub, Klanjanje poslije mise
Subota 21. IV . Anzelmo, Goran
Nedjelja 22. IV. 2012. III. USKRSNA
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
Petkom klanjanje poslije mise.
Prve nedjelje u mjesecu sastanak s FSR-om sat vremena prije večernje mise.
KRUNICA svaki dan u 18,30 sati

Košljun, (IKA) -
Kapitul Franjevačke provincije sv. Jeronima u Dalmaciji i Istri, koji je od 10. do 13. travnja održan u samostanu na Košljunu, završen je svečanom misom zahvalnicom. Nakon što je u srijedu izabrana nova uprava provincije na čelu s provincijalnim ministrom fra Andrijom Bilokapićem, raspravljeni su i izglasani Zaključci kapitula te je sročeno pismo koje će biti upućeno svoj braći Južnoslavenske konferencije provincijalnih ministara Reda manje braće. Braću kapitularce pohodio je na kraju zasjedanja krčki biskup Valter Župan, koji im je uputio prigodnu riječ.
Našemu fra Jozi Sopta HVALA za upravljanje Provincijom tijekom 6 godina. Hvala za uređenje naše crkve, knjižnice, samostana i za sve čime nam je pomagao.

Posebno preporučamo pogledajte nedjeljna i blagdanska čitanja u PPT i PPS prezentacijama. http://www.zupavostarnica.hr/ stranica župe Srca Isusova
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)